arnastofnun/IGC-2024 huggingface dataset:
Þingræður haldnar á Alþingi Íslendinga

forseti (BSt): Næsta fund get ég ekki boðað nú af þeirri ástæðu, að ég veit ekki um neitt mál, sem hægt er að taka fyrir. 



Herra forseti. Ég ætla mig mega mæla fyrir hönd allra hv. dm., þegar ég þakka hæstv. forseta fyrir góðar páskaóskir og fyrir góðar óskir til þeirra manna, sem eiga langan veg að sækja til að ná heimilum sínum, og vil fyrir hönd hv. dm. færa hæstv. forseta okkar beztu óskir fyrir hann og hans fjölskyldu hvað páskahátíðina snertir og vona, að við hittumst heilir að páskum liðnum hér undir stjórn hæstv. forseta.

Forseti (BSt): Ég þakka hv. þm. Vestm. fyrir góðar óskir og segi svo fundi slitið. Næsti fundur verður boðaður með dagskrá. Fundi er slitið.
Þingræður haldnar á Alþingi Íslendinga



Herra forseti. Ég vil leyfa mér að fara þess á leit við hæstv. forseta, að þetta mál verði tekið út af dagskrá að þessu sinni. Ástæðan til þess, að ég fer fram á frestun málsins, er sú, að ef til vill mun verða óskað eftir því, að ég flytji brtt. við þetta mál. Það mun verða afráðið um næstu helgi, og ég vænti því, að þetta mál verði ekki tekið hér á dagskrá fyrr en í næstu viku. Ef til vill er eðlilegast, að það gangi því aftur til hæstv. menntmn., og mun ég hafa samráð við hana um málið strax eftir helgina. Ég mun sjá um, að það verði ekki töf lengur, en ég fer hér fram á, en óska eftir, að því verði frestað að sinni.
Þingræður haldnar á Alþingi Íslendinga

Forseti (JPálm): Mér hefur borizt svo hljóðandi bréf frá hæstv. forseta Nd.: „Reykjavík, 1. apríl 1959. Gunnar Jóhannsson, 6. landsk. þm., hefur í dag skrifað mér svo hljóðandi bréf: „Þar sem ég verð fjarverandi næstu tvær vikur vegna sérstakra anna heima fyrir, leyfi ég mér, með skírskotun til 3. mgr. 144. gr. l. nr. 80 1942, um kosningar til Alþingis, að óska eftir því, að varamaður, Jónas Árnason rithöfundur, taki sæti á Alþingi í forföllum mínum.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns.“ Hér liggur fyrir kjörbréfið og vil ég fresta fundi nokkrar mínútur og biðja hv. kjörbréfanefnd að taka bréfið til athugunar. - Fundarhlé.



Herra forsetl. Kjörbréfanefnd hefur haft til athugunar kjörbréf Jónasar Árnasonar kennara í Neskaupstað, sem er svo hljóðandi: „Landskjörstjórnin gerir kunnugt, að ár 1956, mánudaginn 9. júlí, kom landskjörstjórnin, eftir að boðað hafði verið til fundarins á löglegan hátt, saman í alþingishúsinu til að úthluta uppbótarþingsætum til jöfnunar milli þingflokka eftir alþingiskosningar 24. júní 1956. Kosningu hafði hlotið sem 1. varalandskjörinn þingmaður Jónas Árnason kennari í Neskaupstað, en hann hlaut l. varauppbótarþingsæti Alþýðubandalagsins. Landskjörstjórnin, 9. júlí 1956. Jón Ásbjörnsson, Sigtryggur Klemenzson, Einar B. Guðmundsson, Vilhjálmur Jónsson, Vilmundur Jónsson.“ Nefndin er sammála um að mæla með því að taka kosninguna gilda og að kjörbréfið verði samþykkt.
Þingræður haldnar á Alþingi Íslendinga



Herra forseti. Ég vil leyfa mér að bera þá ósk fram við hæstv. forseta, að hann fresti umr. um þetta mál fram yfir helgi. Ástæðan til þessarar beiðni minnar er sú, að þegar fjhn. ræddi málið síðast á fundi, sem hófst kl. 11.30 í morgun, var lögð fram mjög ýtarleg grg. varðandi þetta mál frá ýmsum færustu mönnum okkar, sem hafa um þessi mál fjallað, og vannst ekki tími til þess fyrir nm. að kynna sér þessi ýtarlegu gögn, sem þarna lágu fyrir, en ég tel a.m.k. mér það nauðsynlegt til þess að ákveða afstöðu mína í málinu að hafa tækifæri til þess að athuga þessi gögn, sem borizt hafa. En að sjálfsögðu, þar sem þau hafa verið lögð svo seint fram í fjhn., hafa ekki verið tök á því að gera það. Auk þess er því svo við að bæta, að boðaður er þingflokksfundur í þingflokki okkar Alþýðubandalagsmanna. Af þessum tveim ástæðum vil ég vænta þess, að forseti verði við beiðninni.



Ef umr. um þetta mál skyldi verða frestað, herra forseti, þá langar mig til að benda hérna á eitt atriði sérstaklega, sem ég held að þurfi að athugast. Það er ákveðið í 1. gr., að hlutatalan megi ekki fara fram úr 65 þús. Þegar þetta happdrætti var stofnað 1949, fyrir 10 árum, var hún ákveðin 50 þús. Svo var hún hækkuð og aftur hækkuð. Þessu er ætlað að gilda til 1969, ein tíu ár og á þeim árum fjölgar þjóðinni svo, að það mun láta nærri, að hún verði í kringum 200 þús. eftir tíu ár. Og þá er alveg gefið, að þessi tala, 65 þús., er of lág. Þess vegna hygg ég, að það sé ástæða til að athuga það, hvort eigi ekki að hækka þessa tölu. Það var þetta, sem ég vildi benda á til athugunar sérstaklega, ef málinu verður frestað og n. tekur það til frekari athugunar.

Forseti (BSt): Vill hv. frsm. n. nokkuð segja? Út af beiðni hv. 8. landsk. þm. vil ég taka það fram, að þar sem hann á sæti í fjhn. og var ekki viðstaddur, þegar n. afgreiddi málið á sínum tíma, þá þykir mér rétt að gefa honum tækifæri til að gefa út nál., ef hann kynni að vera okkur hinum nm. ósammála að einhverju leyti, eða bera þá fram brtt. Og þó að mér þyki það í raun og veru slæmt að fresta þessu eina máli, sem nú er á dagskrá, einkum með tilliti til þess, að ég tel nú víst, að í næstu viku fari Alþingi að hafa nóg að gera við hin stærri mál, sem að vísu enginn sér enn, en hljóta að koma fram, t.d. eins og fjárlögin, þá verð ég þó að taka þessa beiðni til greina og vænti þá, að óhætt muni vera að taka málið á dagskrá á mánudag. Ég vil biðja hv. 8. landsk. þm. að hafa sína tillögu til þá.
Þingræður haldnar á Alþingi Íslendinga



Herra forseti. Allshn. þótti rétt að gera brtt., sem hér er birt á þskj. 344, þess efnis að bæta við frv. nöfnum tveggja manna, sem hafa sótt um ríkisborgararéttinn nokkru síðar ,en hin erindin komu. Þessir menn uppfylla þau skilyrði að öllu leyti, sem n. hefur farið eftir og prentuð eru með frv., og því leggur n. til, að þessum tveimur nöfnum sé nú bæt inn á listann.
Þingræður haldnar á Alþingi Íslendinga



Herra forseti. Þetta frv. var flutt í Nd. af þingmönnum Skagf. Það fer fram á að heimila ríkisstj. að selja jörð, sem ríkið á, heitir Bjarnastaðir og er fremsti bær í Unadal í Hofshreppi í Skagafjarðarsýslu. Þetta er eyðijörð, er búin að vera það í nokkur ár, og ég tel og ég held landbn. öll, enda þótt einn nefndarmaður væri ekki viðstaddur á fundinum, þegar málið var afgreitt, að það sé rétt að gera þetta. Jörðin byggist ekki aftur, heldur á að fara undir afrétt, hún liggur upp að afréttinni og í þröngum, litlum dal, og hreppinn vantar tilfinnanlega upprekstrarland. Nefndin mælir þess vegna með því, að heimilt sé að selja jörðina.
Þingræður haldnar á Alþingi Íslendinga



Herra forseti. Frv. er þess efnis, að slysabætur vegna dauða lögskráðra sjómanna, sem greiddar eru í eitt skipti fyrir öll, skuli hækka um 100% frá því, sem nú er. Um alllangt skeið hefur mönnum verið ljóst, að dánarbætur hér á landi væru í engu samræmi við verðlag í landinu og þyrftu óhjákvæmilega að hækka, enda hafa þær verið lengi óbreyttar. Hefur lengi verið venja, að sérstök lög giltu um dánarbætur sjómanna, og eru fyrir því augljósar og eðlilegar ástæður. Þess vegna kemur fyrst fyrir á þessu þingi frv. til laga um breyt. eða hækkun á dánarbótum til þessarar stéttar. Í ársbyrjun var gert samkomulag milli Landssambands ísl. útvegsmanna og sjómannasamtakanna um að vinna að því að fá fram þessa hækkun, svo að ég vænti þess, að mál þetta sé með öllu óumdeilt. Vegna þeirra sorglegu viðburða, sem gerzt hafa á þessu ári, er sjálfsagt að láta þessar breyt. gilda frá s. l. áramótum. Heilbr.- og félmn. hefur fjallað um þetta mál og er sammála um að mæla með samþykkt þess. Tveir nm. voru þó fjarverandi afgreiðslu málsins.



Herra forseti. Frv. þetta um sameign fjölbýlishúsa er alger nýjung í íslenzkri löggjöf, enda er bygging fjölbýlishúsa í stórum stíl nýlega tilkomin í landinu og þau vandamál, sem frv. á að bæta úr, því ný af nálinni. Frv. þetta hefur fengið afgreiðslu í Ed. og hefur nú verið til umræðu hjá heilbr.- og félmn. Það virðist vera augljóst, að vegna þess, að engin reynsla er fyrir hendi um slíka löggjöf, sé skynsamlegt að láta allmörg atriði, sem þarf að setja nánari ákvæði um, verða fyrst um sinn a.m.k. reglugerðarákvæði. Ég get bent á það sem dæmi, að slíkt muni þurfa að gera um skiptingu hitakostnaðar milli íbúða í sambýlishúsum, og hefur n. prentað sem fskj. með áliti sínu grg., sem hún fékk frá Verkfræðingafélagi Íslands um það efni. Verkfræðingunum er ljóst, að það er erfitt að setja nánari ákvæði um slíka hluti inn í sjálfa löggjöfina, og þeir eru þeirrar skoðunar, að setja beri um það reglugerð á eftir. Með þeim skilningi, að þessi lög, eins og þau eru óbreytt, heimli það, að ráðh. gefi út reglugerðir um nánari ákvæði þessara laga, eftir því sem málin þróast og reynslan gefur tilefni til, þá er heilbr.- og félmn. sammála um að mæla með samþykkt frv. óbreytts.
Þingræður haldnar á Alþingi Íslendinga



Herra forseti. Þetta frv. er nú búið að vera tvö þing til meðferðar. Í fyrra var, eins og menn muna, það lagt fram í Nd. og þar samþ. að fyrirskipa sauðfjárbaðanir árlega sem skylduböðun. Þá strandaði málið hér í Ed. Í millitíðinni voru sýslunefndir spurðar um sitt álit svo og allar hreppsnefndir, og svör hafa borizt frá þeim nokkuð mörgum. Það eru komnar yfir 150 hreppsnefndir, sem vilja láta baða annað hvert ár, og liðugar 30, sem vilja láta baða á hverju ári, en hinar hafa ekki svarað, þær eru liðlega 20. Við gengum svo inn á það hér í d. og vorum sammála um það að hafa ekki lögskipaðar baðanir á hverju ári, nema þar sem óþrif í fé kæmu upp eða kláði, en annars skyldi böðun höfð annað hvert ár, og reyndum að búa svo um í lögunum, að því væri fylgt eftir, bæði með því að skipa ákveðna baðstjóra, sem reyndar áttu að vera áður, en hefur verið vanrækt að hafa hingað og þangað, og eins með því að hækka sektir, sem voru lágar áður og einskis virði í þessu sambandi. Þannig fór málið til Nd., og Nd. hefur nú aftur sent okkur það og er nú komin inn á þá samkomulagsleið að láta næstu tvo veturna baða á hverju ári, en úr því annað hvert ár. Aðra breytingu gerði hún eiginlega ekki á frv. Hún breytti að vísu einni annarri gr. Við höfðum sett inn í, að það skyldi vera heimilt að láta fara fram skoðun og aukaböðun, ef mikilla óþrifa yrði vart í sauðfé, en þeir fella þetta „mikilla“ í burtu. Það hefur enga þýðingu í því sambandi. Þetta er eina breytingin. Nú höfum við nm. ekki haldið fund, en ég hef talað við þá flesta, ég held alla nema einn, og okkur kemur saman um og ég mæli með því, að við samþ. frv. eins og það kemur frá Nd. Það verður þá að lögum, og þá verður þó eftir tvö ár komin á böðun annað hvert ár. Ég skal að vísu viðurkenna það, að ég er dálítið hræddur við það í þessu sambandi, við höfum hækkað sektirnar dálítið, ekki neitt óskaplega, - og ég er hræddur um, að þessi tvö ár, sem þeir eru skyldir til að baða, þá verði einhverjir, sem brjóti og þyki sektirnar nokkuð háar í því sambandi, en það verður ekki við öllu séð, og sem sagt, ég legg til, að frv. verði samþ. eins og það kemur frá Nd.
Þingræður haldnar á Alþingi Íslendinga



Herra forseti. Ég er því mjög samþykkur, að þetta mál verði gaumgæfilega athugað, en tel, að það hafi komið nokkuð snögglega inn í þingið og verið blandað þar saman við mál, sem búið var að semja um við alla þingflokka að afgreiða. Ég tel, að á þennan hátt verði málinu kannske stofnað í hættu og vildi þess vegna ekki, að þessum tveim atriðum yrði blandað saman, og segi því nei á þessu stigi.
Þingræður haldnar á Alþingi Íslendinga

Forseti (JPálm): Svo sem þingsköp mæla fyrir, þá er ætlazt til þess, að almennar umræður, hinar svonefndu eldhúsumræður, verði við framhald 1. umr. fjárlaga. En eins og gengið hefur undanfarin ár, þá er orðið samkomulag um það milli þingflokkanna að fresta þessari umræðu annaðhvort til 3. umr. eða fram undir þinglok og mun ég hafa samráð við formenn þingflokkanna um það, hvort frekar verður. En núna vil ég fara fram á afbrigði frá þingsköpum um þessa frestun á eldhúsumræðunni.



Herra forseti. Við þessa 1. umr. málsins óskar fjvn. ekki að gera athugasemdir við málið og legg ég þess vegna til, að málinu verði að þessari umræðu lokinni vísað til 2. umr.
Þingræður haldnar á Alþingi Íslendinga

Forseti (ÁkJ): Þess hefur verið óskað, að þessum fundi yrði ekki fram haldið vegna fundar í Sþ., sem háður verður strax á eftir til afgreiðslu á fjárl. til 3. umr. Þess vegna verður þetta mál tekið út af dagskrá.
Þingræður haldnar á Alþingi Íslendinga



Herra forseti. Fjhn. hefur haldið fund um þetta frv. og athugað það og að lokinni athugun orðið sammála um að mæla með því, að hv. d. samþykki það óbreytt.



Herra forseti. 3. mál á dagskránni er um Gjaldeyrissamning Evrópu, frv. til l. frá hæstv. ríkisstj., sem varðar aðild Íslands að Gjaldeyrissamningi Evrópu. Fjhn. hefur athugað þetta mál samhliða því máli, sem afgreitt var hér næst á undan og er það niðurstaða n. að mæla með, að einnig þetta frv. verði samþykkt óbreytt.
Þingræður haldnar á Alþingi Íslendinga



Herra forseti. Þau félagasamtök, sem hér eiga hlut að máli, höfðu samráð við heilbr.- og félmn. beggja d. um flutning þess, og þó að málið hafi verið svo lengi á döfinni hjá hv. Nd., þá er áreiðanlegt, að um mál þetta er enginn ágreiningur, a.m.k. var ekki um hann vitað í hv. félmn. beggja d., þegar fram á flutning þess var farið. Ég vil því mjög eindregið mælast til þess við forseta, ef ekki koma fram sérstök andmæli gegn því, þar sem svo er áliðið þingtímans, að reynt yrði að hraða framgangi þessa máls, og ég tel ekki heldur ástæðu til þess, að málið fari hér til n. Hér er ekki um svo viðamikið mál að ræða, að það þurfi sérstakrar rannsóknar við, enda mun hv. n. í Nd. hafa aflað sér þeirra upplýsinga, sem þörf var á. Það er vitað, að félmrn. er meðmælt þessu og að umrædd félög, sem í frv. frá greinir, hafa þegar fest kaup á þessu húsi út á loforð þingnefnda beggja deilda um stuðning við málið. Ég mælist þess vegna eindregið til þess, að málið þurfi ekki til n. að fara, þar sem óvíst er um framhald á deildafundum, þó að þeir kunni að verða einhverjir, og að málið fái sem skjótastan framgang hér í deildinni.
Þingræður haldnar á Alþingi Íslendinga

forseti (EOl): Þessi fundur verður að öllu forfallalausu síðasti fundurinn í hv. Nd. á þessu þingi og á þessu kjörtímabili. Ég vil leyfa mér að þakka öllum hv. þdm. innilega ágætt samstarf við mig allan þennan tíma og þakka þeim fyrir það umburðarlyndi og hjálpsemi, sem þeir hafa sýnt mér í mínu starfi. Ég vil sérstaklega þakka þeim samstarfið á þessu tímabili með tilliti til þess, að nú þegar er vitað, að nokkrir af okkar hv. þdm. munu ekki gefa kost á sér á ný, þannig að hverjir okkar sem koma til með að verða á komandi þingum, munum við ekki hitta þá í þessum sölum aftur. Meðal þeirra eru þm., sem setið hafa áratugi í þessari d., og meðal þeirra einn, sem setið hefur allra þingmanna lengst á Alþingi. Ég vil alveg sérstaklega, - og ég veit, að ég mæli fyrir munn allra hv. þdm., - þakka þessum þingmönnum langt og gott samstarf og óska þeim, sem nú hverfa og hafa ákveðið sjálfir að hverfa á brott úr þingsölunum, alls persónulegs velfarnaðar. Ég vil þakka varaforsetum og skrifurum ágætt samstarf á þessu þingi og alla þeirra hjálp á þessu kjörtímabili. Öllum hv. þm. óska ég svo góðrar heimferðar og alls persónulegs velfarnaðar. Starfsfólki þingsins þakka ég ágætt samstarf og flyt því beztu óskir um velfarnað.



Herra forseti. Ég vil í nafni dm., - og veit ég, að ég mæli þar fyrir munn allra, - þakka hæstv. forseta fyrir mjög ánægjulegt samstarf á þessu þingi, sem nú er að ljúka, og prýðilega og réttláta fundarstjórn í smáu sem stóru. Ég vil biðja þm. að standa upp til þess að staðfesta þakkir okkar allra honum til handa og óska honum velfarnaðar og hans fjölskyldu. - Dm. risu úr sætum.

Forseti (EOl): Ég þakka hv. 1. þm. Reykv. hlý orð og góðar óskir í minn garð og öllum hv. þdm. fyrir að taka undir þær. Ég endurtek svo óskir mínar til hv. þm. og segi fundi slitið.
Þingræður haldnar á Alþingi Íslendinga



Herra forseti. Þetta frv. um byggingarsjóð Listasafns Íslands er stjórnarfrv. Það var flutt í hv. Nd. og fór óbreytt og ágreiningslaust gegnum þá hv. d. Frv. var fyrir stuttu vísað til menntmn. þessarar hv. d., og n. hafði fund um málið í gær og hefur gefið út nál. á þskj. 535. Efni frv. er það, að stofna skal byggingarsjóð Listasafns Íslands. Stofnfé sjóðsins á að vera það fé, sem Alþ. hefur lagt fram til byggingar vinnusalar og íbúðar fyrir Jóhannes Kjarval listmálara. Nú eru liðin 14 ár, síðan Alþ. samþ. fyrstu fjárveitingu í þessu skyni, samt hefur ekki verið hafizt handa um byggingu enn þá. Með samþykkt fjárlaganna hér á hæstv. Alþ. fyrir skömmu eru fjárveitingar til þessarar byggingar orðnar samtals 1 millj. og 100 þús. kr. Þessi upphæð verður stofnfé byggingarsjóðs Listasafns ríkisins samkv. þessu frv. Þann 5. apríl s. l. skrifaði Jóhannes Kjarval bréf til hæstv. menntmrh. og er það birt með grg. frv. Það er stutt og hljóðar þannig, með leyfi hæstv. forseta: „Listasafn íslenzka ríkisins. Þeir peningar eða fjárupphæð, sem íslenzka ríkið hefur ánafnað í Kjarvalshús, finnst mér æskilegast að gangi sem stofnfé í byggingarsjóð málverkaistasafns íslenzka ríkisins. Virðing og umhyggja, Jóhannes Sv. Kjarval. Til menntamálaráðherra.“ Það er vegna þessa bréfs, sem frv. þetta er flutt. Hæstv. ríkisstj. vill verða við þessum óskum listamannsins, að með fjárveitingum til Kjarvalshúss verði stofnaður byggingarsjóður Listasafns Íslands. Það er mín skoðun, að varla sé hægt að gera minna fyrir þennan glæsilega og dáða listamann íslenzku þjóðarinnar, en samþ. þetta frv., sem er í samræmi við bréf hans. Menntmn. leggur einróma til, að frv. verði samþykkt óbreytt. Einn nm., hv. 4. landsk. þm. (FRV), gat ekki mætt á fundi n. í gær, en hefur tjáð mér, að hann sé samþykkur þessari afgreiðs)u á málinu. Ég vil mælast til þess við hæstv. forseta, að hann setji nýjan fund hér í hv. d. að lokinni þessari umr. um málið og taki málið síðan fyrir til 3. umr. í þeirri von, að afgreiðslu þess geti orðið lokið í dag.

forseti (BSt): Í gær gerði ég ráð fyrir, að það yrði síðasti fundur deildarinnar, sökum þess að ég víssi ekki um nein mál, sem hægt væri að taka á dagskrá deildarinnar. Ég vissi að sjálfsögðu um fyrra dagskrármálið, sem nú er á dagskrá, en ég hef minnt á það fyrr og því ekki verið sinnt, og bjóst hálfpartinn við, að það yrði ekkert um það á þessu þingi. En kosning í Norðurlandaráð er þó skylda hvers reglulegs Alþingis.
Þingræður haldnar á Alþingi Íslendinga

forseti (BSt): Það er mál á ferðinni í hv. Nd., sem hugsanlegt er að komi hingað, en þá ekki nema til einnar umr. Það kann því að vera, að það verði boðaður nýr fundur í deildinni. En ef ekki verður af því, þá endurtek ég þær þakkir og óskir til hv. þdm., sem ég bar fram í gær, og bið þá um umboð einnig til að undirskrifa þær fundargerðir, sem hafa ekki verið undirskrifaðar enn.
Þingræður haldnar á Alþingi Íslendinga

Forseti (EOl): Þá ber að hluta um sæti. Ef ekki hefur orðið samkomulag á milli flokka um, hvernig sitja skuli, þá verður nú hlutað um sæti. Þá ætla ég að biðja hv. þdm. að koma hingað og draga um sæti, jafnóðum og ég nefni nöfn þeirra. Sætahlutunin fór á þessa leið: 7. sæti hlaut Ragnhildur Helgadóttir, 8. - - Þorvaldur Garðar Kristjánsson, 9. - - Óskar Jónsson, 10. - - Steindór Steindórsson, 11. - - Eysteinn Jónsson, 12. - - Gunnar Jóhannsson, 13. - - Matthías Á. Mathiesen, 14. - - Björn Ólafsson, 15. - - Skúli Guðmundsson, 1 6. - - Jón Árnason, 17. - - Hannibal Valdimarsson, 18. - - Lúðvík Jósefsson, 19. - - Ólafur Jóhannesson, 20. - - Ásgeir Bjarnason, 21. - - Karl Guðjónsson, 22. - - Ingólfur Jónsson, 23. - - Þórarinn Þórarinsson, 24. - - Kjartan J. Jóhannsson, 25. - - Halldór Ásgrímsson, 26. - - Ágúst Þorvaldsson, 27. - - Bjarni Benediktsson, 28. - - Jóhann Hafstein, 29. - - Björn Pálsson, 30. - - Gísli Guðmundsson, 31. - - Halldór E. Sigurðsson, 32. sæti hlaut Björn Fr. Björnsson, 33. - - Ólafur Thors, 34. - - Sigurður Ágústsson, 35. - - Jónas G. Rafnar. Kosning fastanefnda. Á 2. fundi deildarinnar, 22. júlí, var tekin til meðferðar kosning í fastanefndir samkv. 16. gr. þingskapa. Við kosningu allra nefndanna komu fram tveir listar, en hverju sinni var stungið upp á jafnmörgum mönnum og kjósa skyldi. Kosningar fóru því fram án atkvgr., og urðu nefndir þannig skipaðar: 1. Fjárhagsnefnd. Jóhann Hafstein (A), Skúli Guðmundsson (B), Matthías Á. Mathiesen (A), Lúðvík Jósefsson (A), Björn Pálsson (B). 2. Samgöngumálanefnd. Sigurður Ágústsson (A), Óskar Jónsson (B), Þorvaldur G. Kristjánsson (A), Steindór Steindórsson (A), Björn Fr. Björnsson (B). 3. Landbúnaðarnefnd. Ingólfur Jónsson (A), Ásgeir Bjarnason (B), Jón Árnason (A), Gunnar Jóhannsson (A), Ágúst Þorvaldsson (B). 4. Sjávarútvegsnefnd. Sigurður Ágústsson (A), Gísli Guðmundsson (B), Jón Árnason (A), Lúðvík Jósefsson (A), Björn Pálsson (B). 8. Iðnaðarnefnd. Jónas G. Rafnar (A), Ágúst Þorvaldsson (B), Ingólfur Jónsson (A), Hannibal Valdimarsson (A), Þórarinn Þórarinsson (B). 6. Heilbrigðis– og félagsmálanefnd. Ragnhildur Helgadóttir (A), Þórarinn Þórarinsson (B), Kjartan J. Jóhannsson (A), Hannibal Valdimarsson (A), Óskar Jónsson (B). 7. Menntamálanefnd. Ragnhildur Helgadóttir (A), Páll Þorsteinsson (B), Kjartan J. Jóhannsson (A), Steindór Steindórsson (A), Ólafur Jóhannesson (B). 8. Allsherjarnefnd. Björn Ólafsson (A), Ólafur Jóhannesson (B), Jónas G. Rafnar (A), Steindór Steindórsson (A), Björn Fr. Björnsson (B).
Þingræður haldnar á Alþingi Íslendinga

Forseti (BBen): Til þessa fundar er boðað út af kjörbréfi. Mér hefur borizt svo hljóðandi bréf frá forseta Nd., Einari Olgeirssyni: „Reykjavík, 27. júlí 1959. Mér hefur í dag borizt svo hljóðandi bréf frá Halldóri Ásgrímssyni, 2. þm. N-M.: Þar sem ég ligg rúmfastur á sjúkrahúsi og get þess vegna ekki gegnt þingstörfum næstu vikur, leyfi ég mér hér með að óska þess, að varamaður minn, Tómas Árnason deildarstjóri, taki sæti mitt á Alþingi samkv. ákvæðum 144. gr. laga um kosningar til Alþingis. Þetta er yður, herra forsefi, hér með tilkynnt með ósk um, að þér látið fram fara í Sþ. rannsókn á kjörbréfi varamanns. Einar Olgeirsson, forseti neðri deildar. Til forseta sameinaðs þings.“ Kjörbréfanefnd hefur haft bréfíð til meðferðar og gef ég framsögumanni hennar orðið.



Herra forseti. Kjörbréfanefnd hefur haft til meðferðar kjörbréf Tómasar Árnasonar fulltrúa í utanrrn., 1. varaþm. N-M. Nefndin hefur athugað kjörbréfið og leggur til, að kosningin verði tekin gild og kjörbréfið verði samþykkt.
Þingræður haldnar á Alþingi Íslendinga

Forseti (BBen): Mér hefur borizt svo hljóðandi bréf: „Reykjavík, 10. ágúst 1959. Mér hefur í dag borizt svo hljóðandi bréf frá formanni þingflokks Alþýðubandalagsins: Samkvæmt beiðni Karls Guðjónssonar, 7. landsk. þm., sem þarf að fara til útlanda og verður því fjarverandi um 2–3 vikna skeið, leyfi ég mér að fara fram á, að varamaður hans, Geir Gunnarsson, taki á meðan sæti hans á Alþingi. Þetta er yður, herra forseti, hér með tilkynnt með ósk um, að þér látið fram fara í sameinuðu Alþingi rannsókn á kjörbréfi varamanns. Einar Olgeirsson, forseti neðri deildar.“ Kjörbréf varamannsins ber að leggja fyrir kjörbréfanefnd og veitist 10 mínútna fundarhlé, meðan athugun þess fer fram. - Fundarhlé.



Herra forseti. Fyrir kjörbréfanefnd hefur legið kjörbréf landskjörins varaþingmanns, Geirs Gunnarssonar skrifstofustjóra, sem hlotið hefur 1. varauppbótarþingsæti Alþb. Kjörbréfanefnd hefur athugað kjörbréfið og hefur ekkert fundið við það athugavert. N. leggur því til, að kosningin verði tekin gild og kjörbréfið verði samþykkt.